text: Петък, 22 Юни 2018 21:34
  Унгарският премиер Виктор Орбан е подкрепил позицията на българския си колега Бойко Борисов по отношение на мерките, които трябва да вземе Европа за мигрантския поток. Това е станало в телефонен разговор между двамата премиери, в който Борисов е представил позицията, която ще представи на работната среща в Брюксел в неделя по въпросите на миграцията и предоставяне на убежище.
  По-рано днес българският премиер беше изслушан по темата и от народните представители.
  Орбан е уверил Бойко Борисов, че напълно подкрепя позицията му за незабавно затваряне на границите и за изграждане на центрове за мигрантите. Той е информирал българския министър-председател за вчерашната среща на страните от Вишеградската четворка с австрийския канцлер Себастиан Курц.
  Орбан е заявил, че по отношение на задължителната релокация на бежанци Унгария и останалите държави от Вишеградската четворка остават на позиция "против". Унгарският премиер ще запознае лидерите на страните от Вишеградската четворка и да обсъдят подробно тези трудности пред България.
  Българският премиер заяви, че България, като страна на първа линия, заедно с Гърция, Италия, Испания не може да се съгласи с позицията за връщане на вече намиращите се в Европа мигранти в държавите на първа регистрация. Това би утежнило ситуацията в тези страни чрез прехвърлянето им на двойни отговорности - по опазване на граници и грижи за бежанците на тяхна територия.
  "Това е несправедливо и небалансирано спрямо страните на първа линия, които бяха заляти от мигрантската вълна през 2014 г., 2015 г. и 2016 г.", каза още Бойко Борисов.
  Позицията на България, изложена от Бойко Борисов, предвижда незабавни мерки за затваряне на външните граници на ЕС, строг контрол на влизащите, включително и по вътрешните граници. Това ще изисква спешна помощ за страните на първа линия чрез техника, финансови средства и засилено присъствие на ФРОНТЕКС и др. Друго предложение е да бъдат изградени кризисни центрове за прием на бежанци извън територията на Европа. В тях да се прави преглед на молбите и да се определят тези, които са в действителна нужда от закрила. Според Бойко Борисов за тази цел е необходимо също ЕС да подпомогне финансово и технологично държавите, в които ще има такива центрове.
  Премиерът Бойко Борисов смята, че нелегалните мигранти без нужда от закрила трябва да бъдат връщани в бърз порядък в родината си или в последната държава, определена като сигурна, преди да стъпят на територия на ЕС. За това са необходими политически усилия за реадмисионни споразумения с третите държави. /news.bg